## 5В050400 – журналистика мамандығы бойынша 2-курс студенттеріне жүргізілетін «Әлеуметтік журналистика» пәні дәрістерінің қысқаша мазмұны

№ 3 дәріс

**Қазақ мәдениеті мен өнеріндегі дәстүр сабақтастығы мен жаңашылдық қисыны және бұқаралық ақпарат құралдары**

 Дәстүр мен Жаңашылдық арақатынасы кез келген ұлттың әлеуметтік-мәдени динамикасында, әсіресе транзитті қоғамдарда күрделі және қайшылықты мәселелердің қатарына жатады. Дәстүр, салт-сана, әдет-ғұрып – жалпының ортақ игіліктері. Өз елінің, халқының ортасында өмір сүре отырып, оның салт-сана, әдет-ғұрыптарынан тысқары тұратын адам жоқ.

 Тегінде ондай адам бола қалғанның өзінде, оның басқа бір халықтың дәстүрімен тоқайласуына, яғни санауына тура келеді. Себебі адам қоғамда өмір сүреді, қоғам оған өзінің әдептілік, инабаттылық нормаларын, дәстүрлік, салт-саналық, тәлім-тәрбиелік қағидаларын, көнеден орныққан жол-жосынды орындауды, сақтауды талап етеді.

 Қазақтың әдебиетінде ғасырлар бойы ауыз әдебиетінің, фольклордың ықпалы басым болып келгені мәлім. Көне де соңғы уақыттардағы зерттеулерге қарасаң – Отырардың, Сайрамның, Сығанақтың, Алмалықтың байырғы ұлықтарын, Ортаазиялықтардың алуан тілді қуатты мәдениетін, дүниеге әл-Фараби, Рудаки, Қашқариларды берген алып мәдениет өлкесін тануға мүмкін болды. Сайып келгенде, көне дәуірдің әдеби ескерткіштерінен қазақ әдебиетіне дейін тартылып жатқан көзге көрінбес нәзік арқау бар.

 Жырауларымыз бен ақындарымыз қалыптастырған әдебиетті айтар болсақ, мысалы, сонау Қазтуған жырау, Асанқайғы (15 ғасыр) немесе өзімізге біртабан жақын кешегі Бұқар жырау (18 ғасыр) – Шығыс мәдениетін былай қойғанда Орта Азия мәдениетінен сусындаған. Майлықожа ақынның: «Мал аласы – сыртында, адам аласы – ішінде»,-дегені бар. Ойланатын пікір. Адам баласы бір сәтте болып-толып, бір сәтте жетіле қоймайды. Оның жанын, өзегін, ішкі сарайын таза ұстау үшін жан дүниесіне құрт түсірмейтін адамгершілік витамині керек. Отбасылық салтқа, оның рухани тілегіне, қарым-қатынас стиліне қарай, сол үйдегі ахуал қалыптасады.

 «Құтадғғу білік» – дәстүр. Халықтың дәстүр, эстетикалық дәстүр, танымдық дәстүр. Дәстүр болғанда, ел мен елдің басын қосып, халық пен халықты табыстыратын, адамның қадірін адамға ұқтыратын ұлағатты дәстүр. Даналық, парасат, кісілік дәстүр.

 Жазу-сызу пайда болмай тұрып-ақ бұрынғы сақ тайпалары тастарға қашап, көптеген мағыналы таңбалық жазулар қалдырған. Көк түріктің дәуірінде түркілер өз тарихнамасын өшпестей етіп, тасқа басып, қалдырып кетті. Оның айқын куәсі – Орхон-Енисей жазбалары. Бұл негізінен біздің қазіргі күнгі ұлттық мәдениетіміздің, жазу тілінің арғы түп-төркіні десек те болады. Таңбалық шығармашылықтың басты түріне тіл жатады. Тіл – мәдени болмыстың бітімі. Ол тек дыбыс пен таңбаның бірлігі емес, ең маңыздысы – мәдени сабақтастықтың құралы.